אסתר אטינגר

אסתר אטינגר (נולדה ב־1941) היא משוררת, סופרת ומבקרת ספרות ישראלית.

ביוגרפיה
אסתר אטינגר נולדה בירושלים, להורים שעלו לארץ ישראל מפולין לפני מלחמת העולם השנייה וגדלה בתל אביב. התחנכה בבית הספר בית יעקב בתל אביב. היא בוגרת האוניברסיטה העברית בספרות עברית ובהיסטוריה של עם ישראל, כן למדה בבית ספר לספרנות, עבדה במשרד החינוך והתרבות ובבית הספרים הלאומי והאוניברסיטאי וכן בספריה של הפקולטה למשפטים באוניברסיטה העברית.

במשך שנים אחדות ערכה תוכנית ביקורת ספרים ב"קול ישראל", בנוסף ערכה והגישה אנתולוגיות ספרותיות בנושאים שונים. לפי ירון אביטוב ראתה בה הביקורת תחילה יורשת רוחנית של זלדה (בראש קבוצה קטנה של סופרים דתיים אחרים שהוא מונה: יונדב קפלון, אדמיאל קוסמן, חיה אסתר וחנה בת שחר) אך לימים השתנתה הערכה זו וסגנונה הייחודי זכה למעמד מובחן.

מלבד ספרי השירה כתבה אטינגר רומן אחד, 'פלא לילה', ושני רומנים בלשיים עם הסופרת רות אלמוג, תחת שם העט "אלמוג אטינגר". בנוסף כתבה תסריט לסדרת טלוויזיה וביקורות ספרים בעיתון הארץ ובעיתונים נוספים. בשנת 2019 יצא לאור ספרה "שלום לך דודי", שנכנס לרשימה הארוכה של פרס ספיר.

אטינגר נשואה לאהרון ואם לארבעה ילדים, בהם העיתונאי יאיר אטינגר.

פרסים והוקרה
 פרס ניומן לספר ביכורים (1981, על ספר שיריה הראשון, "ירוק אפשרי")
 זכתה פעמיים בפרס ראש הממשלה לסופרים עבריים, בתשנ"ב ושוב בשנת תשס"ב
 פרס עמיחי לשירה (2005)
 פרס נשיא המדינה לספרות (2006) ובפרסים ספרותיים נוספים.
 הפרס על שם זבולון המר (2011, מטעם עיריית ירושלים, על כתב יד בעילום שם של ספר שיריה החמישי, "לילה ויום")

ספריה
ספרי שיריה
ירוק אפשרי: שירים (תל אביב: מ. ניומן על ידי צ'ריקובר, תשמ"א 1981)
לפני המוזיקה: שירים (תל אביב: הוצאת הקיבוץ המאוחד, תשמ"ו 1986) (ספרי סימן קריאה)
השאלת האמן: שירים (ירושלים: הוצאת כתר, 1991)
חיי בורגניים להפליא: שירים, (תל אביב: עם עובד, תשנ"ח 1998)
לילה ויום: (הקיבוץ המאוחד, 2011)
 הכל יקר: שירים 2016-1980 (הוצאת מוסד ביאליק, 2018)

ספרי בלש וקריאה
שלום לך דודי, רומן, כרמל, ירושלים, 2019.
פלא לילה, רומן, הקיבוץ המאוחד, בני ברק, 2005.
אשטלינה אהובתי, רומן בלשי, מאת רות אלמוג ואסתר אטינגר, כתר, ירושלים, 2002.
מאהב מושלם, רומן בלשי, מאת [רות] אלמוג, [אסתר] אטינגר, כתר, ירושלים, 1995.

ספרי עיון
זלדה, שושנה שחורה, מונוגרפיה מקיפה של המשוררת ויצירתה. הוצאת מפה, תל אביב, 2007.

לקריאה נוספת
 אמנותי ומוכר, מאמר מאת קובי נסים, על המשמר, 13 בדצמבר 1991, עמ' 21. על: אסתר אטינגר, השאלת האמן: שירים (ירושלים: כתר, 1991).
  "אשה גדולה" , עיון בשירה של אסתר אטינגר "אלישע", מאת אדמיאל קוסמן, נדפס במאזנים, פ', 4, תשס"ו 2006. 
 בקשה עם שחר, מאמר מאת אסתר אטינגר, על פיוט מאת שלמה אבן גבירול, בשם רשות לנשמת, שחר אבקשך, והקשרו לעגנון. נדפס בארץ אחרת, 21, תשס"ד 2004.

קישורים חיצוניים





 אסתר אטינגר באנתולוגיה מקוונת לשירה עברית באתר של נילי דגן
 אלעד אנלן, פלא לילה / אסתר אטינגר , באתר אימגו, 18 בפברואר 2007








הערות שוליים

קטגוריה:משוררות ישראליות
קטגוריה:משוררים ישראלים
קטגוריה:משוררות כותבות עברית
קטגוריה:משוררים כותבי עברית
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:זוכות פרס יהודה עמיחי
קטגוריה:זוכי פרס יהודה עמיחי
קטגוריה:זוכות פרס היצירה לסופרים ומשוררים
קטגוריה:זוכי פרס היצירה לסופרים ומשוררים
קטגוריה:מבקרות ספרות ישראליות
קטגוריה:מבקרי ספרות ישראלים
קטגוריה:זוכי פרס נשיא המדינה לספרות
קטגוריה:ספרניות ומידעניות ישראליות
קטגוריה:ספרנים ומידענים ישראלים
קטגוריה:ספרני הספרייה הלאומית
קטגוריה:ספרני האוניברסיטה העברית בירושלים
קטגוריה:ישראליות שנולדו ב-1941
קטגוריה:ישראלים שנולדו ב-1941